khistorydata/jeongjo-sjw-relations huggingface dataset:
정조 13년
知敦寧金履素疏曰伏以荏苒之頃禮訖入廟連日親臨經宿還次伏惟聖懷悲疚若在厥初臣民痛隕大小惟均而一天之深讎未復四載之輿恨方切如臣曾忝雷肆之僚者尤不勝泣血摧心之至仍伏念臣周歲莅藩觸事憒憒畢境薄勘亦出曲庇之恩敍命旋降官銜復縻納符之日仍蒙賜對幸以逖違之餘獲覲天日之光至今惶感無以自措顧臣還朝屬耳何敢爲言私之計而區區情理實有萬萬切迫者玆敢不避瀆擾猥有陳請臣之父母塡山在於原州地曠阻省掃今已五年于玆矣霜露之感撫時冞切而近又聞墓草多損瑩域漸圮苟不及今修治前頭潦雨之節慮無不至今方卜吉始役期日迫近而非臣看審無以完就不得不忙陳短章徑尋鄕路伏乞聖慈俯賜矜諒亟治臣擅行之罪以肅朝綱不勝幸甚答曰省疏具悉卿其依所請往省
정조 13년
兵曹判書鄭好仁疏曰伏以親臨墓廟禮成妥奉伏惟止慈聖情悼念如新嗚呼一天之讎冤未報八域之悲憤同情此時此痛尤當如何仍伏念臣庸愚譾劣最居人下偏蒙不世之恩屢叨匪據之任觸處生疣無往非罪聖度天大曲荷包容恩言鄭重隨事飭諭有若慈父之詔迷子臣雖至愚亦具彝性豈不欲竭其鹵鈍報效萬一而只緣人微望輕智慮淺短事未周思每致僨誤居常悚懍若隕淵谷迺者李柱國之疏出而中權統轄之責至臣而壞了無餘矣前後事實略暴於問啓之中嚴畏不敢雖不得復爲煩瀆而蓋其役處外通大路疎虞莫甚該營巡綽固不宜晷刻放忽臣之略治首校亶出於警飭諸校之意則設使臣直有私意於其間所飭之事卽是軍務之不可已者則雖彼氣岸老而不衰猶當自反之不暇而忽以已出場不相干之事勒歸臣於挾私逞憾之科其意實出於捏合其計全在於凌踏臣之萬萬無似固宜見輕而顧其職則管轄諸營之任也妄欲察飭橫被疑奴陳章噴薄無所顧忌所遭旣甚奇怪朝體從而壞隕以此情踪一日冒據則本兵有一日益輕之歎二日冒據則有二日益輕之歎夫豈有一時蹲冒之勢而適會動駕在卽擧行時急冒沒供職仍又行政雖由於躬承筵敎逃遁不得之致私心愧恧無復餘地又何可仍因盤礴甘自歸於累聖簡而差朝廷之歸哉昨日候班賓對俱不得趨參賞試射試官有命飭敎荐降不敢偃處私次走伏闕下之際伏承記過待令之敎顚倒秖詣旋蒙分揀之恩罰止問備仍命入參反罪爲榮猥登前席不肖如臣何以得此湯火糜粉固所不辭第目下情勢非比尋常本兵重任緣臣壞盡將何顔面更對軍校玆敢不避猥越敢暴血懇伏乞聖明察臣職之罷軟不勝諒臣情之危蹙無地亟削臣職以肅朝綱千萬幸甚答曰省疏具悉私義自私義朝體自朝體卿其勿辭行公
정조 13년
己酉四月二十八日辰時上御重熙堂右副承旨入侍時右副承旨韓用龜假注書李海隣編修官曺亨壽記事官金鳳顯以次進伏訖仍命書傳敎曰以朝家一視之政遐邇何間畿邑則爲除民弊臘肉猪鹿獐以雉代捧仍罷獵軍而湖南之弊曾亦稔聞問於舊伯果如所知況本道幅員非沿則野所謂邊山之童濯孰不知之然而責納何異椽木求魚乎旣聞之後豈可持疑全羅道進上臘肉猪鹿獐以雉準折代捧依畿邑例爲之事令廟堂措辭行會外此諸道多是有山郡處然而亦宜有闊狹之擧亦令關問使各據實狀聞更自本司草記回啓又命書傳敎曰以矯俗懲頑之意雖屬四件內事擊錚人原情勿施纔命照律定配而原公事判付特欲區別等夷雖不處分其子有罪則當治其子而已替及其父此已違通編成憲外此駭瞻之擧旣聞之後其在敦風敎之道不可仍置査報異於囚供亦不可無一番覈實高山前縣監尹行醇令該曹發緘取招以聞命退承史以次退出
정조 13년
己酉四月二十八日午時上御重熙堂右承旨入侍時右承旨李敏采假注書李海隣記事官金鳳顯記事官李祖淳以次進伏訖上命讀公事仍書判付訖命退承史以次退出
정조 13년
己酉四月二十八日申時上御重熙堂右副承旨入侍時右副承旨韓用龜假注書李海隣編修官曺亨壽記事官金鳳顯以次進伏訖上曰不爲仕進承旨牌招未差之代前望單子入之待下批牌招察任出榻敎上曰左承旨許遞出榻敎仍命退承史以次退出
정조 13년
行都承旨金光默坐行左承旨李秉鼎坐右承旨李敏采坐直左副承旨李家煥坐右副承旨韓用龜坐直同副承旨柳甲基坐注書二員未差假注書金羲淳仕李海隣仕直事變假注書金膺著仕
정조 13년
李家煥以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
李敏采啓曰明日再明日景慕宮夏享大祭齋戒初二日動駕初三日四日國忌齋戒正日相値視事頉稟之意敢啓傳曰知道
정조 13년
李敏采啓曰景慕宮夏享大祭親祭祭文當爲製進大提學吳載純卽爲牌招何如傳曰允
정조 13년
以香室景慕宮夏享大祭受押單子傳于李敏采曰春享因大臣力請只行省牲省器今番又豈可攝儀夏享大祭當親行以此分付前一日詣齋殿仍行親押亦令知悉
정조 13년
傳于李敏采曰都承旨入侍
정조 13년
傳于韓用龜曰右承旨與戶曹判書兵曹參判入侍
정조 13년
以全羅監司狀啓禁衛軍調點全州營將代行令廟堂稟旨分付事傳于李敏采曰依狀請施行事回諭
정조 13년
以慶尙監司啓本居昌縣監元宅鎭咸陽前府使李得駿所犯諸條詳査馳啓事判付內啓下義禁府爲旀居昌縣監元宅鎭段段段脫空節節沒捉兺不喩吏鄕諸供之相左猶屬爲官長地以至本邑儒生之爲觀白日場來赴營下者亦莫不以本事之不知未聞爲證云爾則一鄕之輿情可知豈可偏信越爼無稽之說輕遞守土之官以貽無窮之弊乎宅鎭特爲放送使卽還官另加銳意任態於懲頑戢奸之政事嚴飭分付爲旀咸陽前府使李得駿段料販也加分也旣犯幻弄之跡又有擅便之罪誠有是也焉敢倖免而歉歲異於常年補賑異於益己至於飢口賑穀之略有差錯似此謬例自巡營犯之年前賑堂亦有摘發執論之擧何責乎如渠武倅然事旣現發有難白放而今若準律重勘嶺土民俗無以救正得駿以不應爲公律區別功議減等亦令當日還官爲良如敎
정조 13년
李家煥啓曰擊錚人金基沃原情判付內無論彼隻之特放與否又無論訟理曲直之何居其矣原情下語多有無嚴兺不喩觀於行字可知其班族而原情中節節段段比較譬喩殆若刑政之有罪同罰異然如許民習前所未見不可以四件內事循例置之爲先嚴刑一次定配使頑民知有國法爲旀雖以卿等言之捧招之際只謄言納之原本納無措辭草記亞堂從重推考判堂段前後勉飭何如而擧行如是疎忽豈怠心已生而然乎其委折令政院待明朝問啓事命下矣問于刑曹判書沈頤之處則以爲臣愚迷昏錯不能事事詰囚捧供之際全失照驗致使頑民無嚴之供循例登徹此其罪死且有餘而又況前後勉飭罔非恩造塵露報答雖在於奉公之盡誠盡分而今此負犯不但失職又係辜恩嚴問之下惶懍震剝求死不得云矣敢啓傳曰知道
정조 13년
吏曹啓目粘連啓下是白有亦觀此藝文館檢閱金祖淳上疏則以爲臣與弘文館修撰李羲觀有姨從應避之嫌所帶春秋兼銜揆以公格不可冒據卽命選部照例遞改亦爲白臥乎所翰林與玉堂相避則所帶春秋減下已有前例修撰李羲觀所帶春秋館記事官之任依例減下何如判付啓依允
정조 13년
李敏采以禮曹言啓曰來五月初二日景慕宮夏亨大祭親行時自上當有散致齋之禮而正日只隔三日散齋則勢未及依例磨鍊殿下自今日散齋一日於別殿致齋二日一日於正殿一日於齋殿凡散齋不吊喪問疾有司不啓刑殺文書致齋惟啓享事諸享官及近侍之官應從升者散齋一日於正寢致齋二日一日於本司一日於享所陪享百官諸衛之屬守衛宮門者各於本司淸齋一宿事知委何如傳曰允近來各司擧行多不識格式如今番大享則諸衛之屬出宮前一日各於本司淸齋一宿而如向來奠酌或宮享亦皆一依近侍應從升者例二日齋宿係是典禮之外此後自兵曹申飭侍衛衙門此蓋本曹之以齋令不能遍頒各司而然云本曹亦勿如前因循可也
정조 13년
李敏采以禮曹言啓曰來五月初二日景慕宮夏享大祭親行時省牲省器依例以親臨磨鍊擧行乎敢稟傳曰當親行矣
정조 13년
韓用龜以兵曹言啓曰來五月初一日大駕詣景慕宮齋宿初二日夏享大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍三哨馬軍一哨訓將率領隨駕外各營入直步軍留營外除出御將都領留陣標下亦以入直用單營制餘皆置之禁軍入直及出番一番隨駕可也
정조 13년
韓用龜以備邊司言啓曰卽見守禦使金鍾秀狀啓則枚擧廣州府尹李蘷牒報以爲本府分給每於畢巡之後或因民事之遑汲或因節序之差晩請得加分已成前例而今年則値閏節晩麥登尙遠方農乏糧民情切急留庫中大米一千五百石太一千石特許加分事請令廟堂稟旨分付矣當此農務方殷之時分糶無繼巡則在朝家軫恤之道勢難靳持且以戶摠較量穀數則所請不至過多米一千五百石太一千石依狀請許令加分何如傳曰允
정조 13년
韓用龜以義禁府言啓曰保放罪人元宅鎭特爲放送使之當日還官李得駿以不應爲公律區別功議減等亦令當日還官事命下矣元宅鎭卽爲放送李得駿以不應爲事理重公律杖八十收贖而得駿四代祖壽昌寧國原從功臣云功減一等杖七十收贖放送之意敢啓傳曰知道
정조 13년
右副承旨韓用龜疏曰伏以日月迅邁禮制嬗變惟我文孝世子筵几永撤廟儀載新忍戴一天之讎普切八域之慟伏況聖上以止慈之情躬臨享事悲廓摧隕何以堪抑仍伏念臣本以至庸極陋之姿偏蒙如傷若保之德邇來三數年間屢叨踰分之職恒切過福之憂而曾不以絲髮之效仰答殊恩乃反以去就之私或煩聖聰每一違召如陷大戮縱荷聖度之包容徒增微衷之惶懍此際銀臺特擢之命忽下於千萬匪意咫尺齋室華誥催頒他不暇顧顚倒趨承情爽失守罔知攸措臣之出入邇列日月且多本末長短聖鑑之所悉燭疎闇之質殆無倫比畏約之蹤轉益危蹙固不足擬議於淸朝百執事之末而惟殿下天地於臣父母於臣典費造化之功備盡慈育之勞陶鑄門戶拯救水火旣置全保之地又開榮進之途臣之得有今日是豈夢寐之所敢到哉遽從大夫之後昵侍香案之前周旋之際莫掩醜拙而仁覆之天曲加容護雖慈父之詔迷子嚴師之牖顓蒙亦不足以喩其萬一也感戴之忱銘在心肺酬報之願期以隕結顧何敢循例飾讓自犯違越之罪也哉第念臣濫廁將事之列粗效奔走之誠此乃職分之當然初無勞勳之可記而況念恩賞之所由便覺涕淚之無從區區微悰安得不悲愧怵惕乎且念臣於三司之職前後違逋祗緣私義之難安蓋欲名途之斂跡則今於官秩愈顯恩造愈隆之後乃敢憑恃寵靈隳懷廉防視若固有仍因蹲冒則在臣身雖極榮耀其於一世之嗤罵何哉玆敢略暴情實仰瀆崇嚴伏乞聖慈俯察由中之懇特推體下之仁亟收臣新授爵秩以重公器以安賤分不勝大幸答曰省疏具悉爾其勿辭察職
정조 13년
己酉四月二十九日辰時上御誠正閣都承旨入侍時行都承旨金光默假注書金羲淳編修官曺亨壽記注官金鳳顯以次進伏訖上曰左承旨同副承旨入侍出榻敎賤臣承命出與左承旨李秉鼎同副承旨柳甲基偕入進伏光默曰開城留守李致中雨澤狀啓外面當書承政院開拆而只書承政院三字不書開拆二字本院之矇然捧入已極惶悚而莫重入啓文字有此做錯揆以事體極爲未安該留守推考何如上曰依爲之出擧條光默曰內局麝香春等捧上合爲二百部而用下已爲一百九十三部零所餘只六部零而端午進上玉樞丹所入五十三部零所當筵稟變通而提調未及入侍日子已迫故敢此仰達矣上曰然則出擧條別貿取用可也出擧條秉鼎曰臣有滿腔悲憤之忱而軍銜陳章猥越是懼尙此泯默今適登筵敢此仰達矣入廟之禮已過必報之讎未復擧國含生悲廓痛冤之狀已悉於近日三司之章奏臣不敢架疊爲說以慼我聖心而抑臣之大懼者有之殺人者死三尺至嚴故雖蠢愚常漢未嘗輕犯作逆則誅邦憲至重故雖頑迷悖臣惟恐或陷而今於丙午諸賊則名以國賊而典章不加謂以君讎而容貸是事情節昭綻更無一分之可疑國言喧騰咸曰此賊之可殺而或假息於島中或編管於邊遠至於偉賊則所配之島旣非遠惡津路不險外人亦通以殿下聖明當斷不斷一味掩覆臣愚死罪我殿下於宇偉醫媼則雖爲姑息之仁而大違於刑一懲萬之義從此常憲不明人心狃安殆不知王法之可畏作逆之必誅雖謂之亂臣賊子其將接跡而起可也如是而凶徒顧惜之習何以遏之盤結之勢何以破之乎伏願殿下廓揮乾斷夬施典章以復一天之讎以洩擧國之憤焉上曰宇鎭非但妖惡忒甚聞發配時過柳川後討食而去云此豈可以人責之耶時偉則自是凶頑自處戚里虛張聲勢猶屬薄物細故而雖以諱慶一事言之渠則雖曰無證而以渠心跡昭然無疑而但挐來則渠必限死抵賴杖斃漫漶極爲可慮予豈一分惜之而不思處分乎果欲移配濟州而頃日筵中有以嚴鞫齊請之時不可移配之論故止之矣秉鼎曰臣於昨日入院後始得聞之則萬軾有給暇之命萬軾負犯之關係何如而遭喪許暇一如尋常編配者之類乎臣恐朝家之堤防從此而益墜凶徒之覬覦從此而益萌非細故也伏願特爲還寢焉上曰萬軾之罪狀果異於他罪人昨日下敎雖出孝理之政而實有凶徒覬覦之慮後日次對當問於大臣而處之矣上曰昨日擊錚人雖以杜後弊正風俗之意嚴爲處分而至於尹行醇之以子之罪替治其父而鋪席坐子使之傍觀擧措怪矣光默秉鼎曰聖敎至當矣秉鼎曰右副承旨韓用龜疏批已下卽爲牌招察任何如上曰依爲之出擧條仍命退承史以次退出
정조 13년
己酉四月二十九日申時上御重熙堂右承旨入侍時右承旨李敏采假注書李海隣記注官金鳳顯記事官金祖淳以次進伏訖上命書榻敎曰中宮殿進御淸熱平胃散今姑停止仍命讀公事書判付訖命退承史以次退出
정조 13년
行都承旨金光默齋宿行左承旨李秉鼎齋宿右承旨李敏采齋直左副承旨李家煥齋宿右副承旨韓用龜齋直同副承旨柳甲基齋宿注書二員未差假注書金羲淳齋宿李海隣齋直事變假注書金膺著仕
정조 13년
傳曰傳香承旨馳詣宗廟景慕宮奉審摘奸以來
정조 13년
柳甲基啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 13년
李敏采啓曰陞補限內不爲設行大司成直捧禁推傳旨事曾有定式矣大司成李敬一今朔陞補限內不爲設行依定式禁推傳旨捧入之意敢啓傳曰知道
정조 13년
傳于李敏采曰發遣吏郞諸執事淸齋與否摘奸以來
정조 13년
李敏采啓曰今此端午帖製述人抄啓中時無職名人令該曹口傳付軍職何如傳曰允
정조 13년
有政吏批判書李𡊠進參判洪秉纘牌不進參議李祖源式暇都承旨金光默進以洪文泳爲大司諫姜翰爲持平林道浩爲校理鄭昌順爲分內醫提調李運彬爲右通禮鄭履玉爲司成吳彦儁爲軍器僉正朴尙春爲惠陵令
정조 13년
兵批判書鄭好仁病參判柳誼病參議申應顯病參知洪秉聖進左副承旨李家煥進副護軍李秀夏張齊斗副司直李鼎運李書九洪仁浩曺遠振崔夢嵒李泰永蔡廷夏朴孝參金履正金健修副司果玄重祚鄭偉沈公協竝單付分副摠管尹師國都事鄭周誠元毅鎭以上減下
정조 13년
吏曹口傳政事以李秉喆爲右通禮
정조 13년
以開城留守狀啓奏御文字不能忽察惶恐待罪事傳于韓用龜曰勿待罪事回諭
정조 13년
以京畿監司狀啓宗廟景慕宮薦新四月令生眞魚節序差早限內不得封進惶恐待罪事傳于韓用龜曰勿待罪事回諭
정조 13년
韓用龜以訓鍊都監言啓曰來五月初一日景慕宮擧動時因兵曹節目廣智營軍四十五名北營標下軍三十五名待標信除出各其將官領赴留陣營門還宮後各還直所而廣智營軍四十五名出用則當夜宮墻外巡邏無以分排以軍餉色下都監守直軍推移行巡之意敢啓傳曰知道
정조 13년
韓用龜以御營廳言啓曰來五月初一日景慕宮擧動經宿時東營集春營入直軍各留五名餘皆出用矣當夜宮墻外巡邏勢難分排新營入直鄕軍中四十名依例除標信出各二十名添入於東營集春營使之警巡之意敢啓傳曰知道
정조 13년
己酉四月三十日辰時上御誠正閣右副承旨入侍時右副承旨韓用龜假注書李海隣編修官曺亨壽記事官金鳳顯以次進伏訖上曰兵曹參判入侍賤臣承命出與兵曹參判柳誼偕入上曰左副承旨入侍出榻敎賤臣承命出傳左副承旨李家煥進伏仍命書傳敎曰政官牌招開政誼曰文禧廟同奉宜嬪廟兩廟奉安之地大門軍士之雇軍一名極涉疎虞本曹留營鄕軍中限三名定送與雇軍一名合爲四名而若値科場之時則限二名使用過場後還爲守直事定式何如上曰依爲之出擧條誼曰文禧廟員役章標待報來卽爲造送似好敢此仰達矣上曰依爲之出擧條仍命退諸臣以次退出
정조 13년
行都承旨金光默齋宿行左承旨李秉鼎齋宿行右承旨徐鼎修齋直左副承旨南鶴聞齋直右副承旨韓用龜齋宿同副承旨柳甲基齋宿注書二員未差假注書金羲淳齋宿李海隣齋直事變假注書金膺著守宮直
정조 13년
大駕詣景慕宮入齋室後王大妃殿惠慶宮遣承旨問安答曰知道
정조 13년
金光默啓曰今日動駕時別侍衛不可不備員而兵曹判書鄭好仁謂有情勢不爲入來卽爲牌招何如傳曰允
정조 13년
承旨前望單子入之徐鼎修洪仁浩落點
정조 13년
柳甲基啓曰臣以王大妃殿惠慶宮問安進去下直之意敢啓傳曰知道
정조 13년
金光默啓曰今日王大妃殿惠慶宮夕問安何承旨進去乎敢稟傳曰右副承旨進去
정조 13년
韓用龜啓曰臣以王大妃殿惠慶宮夕問安進去下直之意敢啓傳曰知道
정조 13년
金光默啓曰禮貌官來言百官稟旨就次傳曰知道
정조 13년
吏曹口傳政事以李得臣爲工曹參判
정조 13년
以李敬一囚單子傳于柳甲基曰放
정조 13년
以咸鏡監司狀啓關西穀不爲往受平康穀稍觀各邑動靜定其取捨事傳于李秉鼎曰狀辭旣如此爲東民幸甚觀勢裝送之意三懸鈴知委於東伯處
정조 13년
南鶴聞以禁衛營言啓曰今日動駕時西營入直鄕軍四十名內三十五名出用矣餘數不多宮墻外當夜巡邏勢難分排出番鄕軍二十名添入使之警巡之意敢啓傳曰知道
정조 13년
大司憲李聖圭疏曰伏以惟我文孝世子入廟已涓吉日法駕將臨躬享有命仰惟我殿下止慈之情一倍慘慟臣民之冤號靡逮此時益切噫嘻痛矣三年卽天道小變之時而況玆丙午奄及四載矣新廟已成讎月將屆而溫文之睿質寢遠尺衣之儀容永閟俯仰廓然纏綿靡極哀此含生之無祿胡至於斯若使今日廷臣苟有爲儲君一死之滿腔血忱則豈以宇偉之凶圖狼藉醫媼之端緖彰露尙此假息終無討復之日也哉雖緣我聖上過於好生慮及蔓延而玩愒因循拖至今日者罔非群下緩討之罪尙何顔面自立於橫目之列乎凡此諸賊之窮凶情節前後疏啓臚列無餘臣不敢更事煩複慼我聖心而星霜四周禮制屢變廟儀新成移奉隔日而使我貳極之讎尙保首領則將何以仰體慈聖之旨而俯慰世子之靈乎必於禮成之前先允懲討之請卽是當今第一義也臣於日者纔自丘壠舁疾歸次未及反面而忽蒙憲長除旨固宜卽日竭蹶以伸沬血之義而重添關格轉動無路玆敢忙控疾痛之呼兼暴悲冤之忱伏乞聖明夬揮乾斷亟施當律以洩神人之憤仍命重勘臣罪以肅朝綱千萬幸甚臣無任屛營折懇之至謹昧死以聞答曰省疏具悉勿煩卿其勿辭行公
정조 13년
己酉五月初一日卯時上詣景慕宮夏享大祭擧動入侍時行都承旨金光默行左承旨李秉鼎行右承旨徐鼎修左副承旨南鶴聞右副承旨韓用龜同副承旨柳甲基假注書金羲淳李海隣編修官曺亨壽記注官金鳳顯一提學金鍾秀檢校提學吳載純檢校直提學徐有防原任直閣鄭東浚直閣李晩秀原任待敎尹行任待敎金祖淳以次隨駕上具遠遊冠絳紗袍乘輿出靑陽門至明政門外命用龜書傳敎曰兵判牌招啓辭批下之前徑先出牌以至違牌傳旨之捧入當該承旨竝遞差前望單子入之又命書傳敎曰兵判苟欲處義何去而出宮時煩瀆乎政院之不爲措辭請推極爲未安該房承旨從重推考上曰新除授承旨牌招察任出駕前下敎仍降輿執玉乘輦出弘化門宗親文臣百官各具朝服祗迎隨駕路由板廛屛門至景慕宮上降輦乘輿入齋殿望廟禮時至上詣版位行望廟禮省牲器時至百官仍以朝服就位上具遠遊冠絳紗袍詣位省牲器如儀訖還齋殿上曰左副承旨入侍左副承旨洪仁浩假注書李海隣編修官曺亨壽記注官金鳳顯以次進伏上曰本宮提調入侍出榻敎賤臣承命出與提調尹塾偕入進前命書傳敎曰各隆端午祭修改戶工曹堂上當以兼獻官進去而其中工曹參判成德朝年近八十戶曹參判李享元擧案懸病本職竝許遞後日政差出使之推移進去上曰工曹參判口傳差出出榻敎又命書傳敎曰左副承旨勢難供劇許遞前望單子入之待下批牌招察任上曰左副承旨入侍賤臣承命出傳左承旨李秉鼎進前上曰今日軍職擧案不進者何其多也秉鼎曰不進者爲二十一人矣上曰兵判入侍賤臣承命出與兵曹判書鄭好仁偕入進伏上敎好仁曰卿必不欲行公耶好仁曰臣之今番擧措專由於萬萬不似之致其何敢仍冒乎上曰問于大臣以決去就可也秉鼎曰臣以院中事敢此仰達矣近來諸臣言事之疏聖批未下之前例不得頒布院中諸承宣亦不敢向人說道而若値齋留院則廷臣之適到院中者間多取見無以挽止流布外間多由於此臣意則自今以後留院言事之疏在院承旨外無敢取見事嚴飭似好矣上曰卿之所奏甚爲得體以此出擧條定式可也出擧條命退諸臣以次退出行祭時至百官以祭服就位上具冕服詣版位行再拜禮詣盥洗位盥洗訖詣神位前上香獻幣進瓚大祝讀祝文訖上俯伏興平身亞終獻畢上詣飮福位受爵受俎行再拜禮撤籩豆訖上行再拜禮仍詣望燎位望燎訖還大次上曰還宮時道路以館峴爲之出榻敎還宮時至百官仍以朝服就洞口外上具遠遊冠絳紗袍乘輿出大門外降輿乘輦至太學前路降輦步過乘輦至弘化門外命宣傳官解嚴入弘化門鶴聞進前曰今日還宮時雜人攔入闕門降輿所咫尺之地喧譁狼藉事未前有萬萬駭然當該禁喧郞廳所當重勘而本院請推之外無他可施之罪何以爲之乎上曰十餘年無端沈滯之餘初當禁喧豈辨東西爲先推考可也出擧條由建陽門至協陽門外降輦乘輿還內諸臣以次退出
정조 13년
都承旨未差行左承旨李秉鼎坐行右承旨徐鼎修坐左副承旨南鶴聞坐直右副承旨韓用龜坐同副承旨柳甲基坐直注書二員未差假注書金羲淳仕李海隣仕直事變假注書金膺著仕
정조 13년
柳甲基以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
傳于南鶴聞曰初五日次對進定於今日
정조 13년
南鶴聞啓曰今日次對兩司當爲進參疏批未下外未肅拜呈告人員竝卽牌招何如傳曰允
정조 13년
傳于南鶴聞曰左副承旨入侍
정조 13년
李東鼎啓曰端午帖製述人旣已抄啓矣大提學吳載純卽爲牌招以爲出韻科次之地何如傳曰允
정조 13년
李秉鼎啓曰大提學吳載純牌不進推考傳旨今方捧入而端午帖出韻科次日字已迫更卽牌招何如傳曰允
정조 13년
柳甲基啓曰大提學吳載純再牌不進推考傳旨今方捧入而端午帖出韻科次不可踰日一向違召極涉未安所當更請牌招而係是一日三牌何以爲之敢稟傳曰更爲牌招
정조 13년
柳甲基啓曰大司憲李聖圭執義沈埉掌令任希遠持平李得休姜翰牌不進掌令一員未差監察茶時之意敢啓傳曰知道
정조 13년
傳于韓用龜曰都承旨許遞
정조 13년
有政吏批判書李𡊠進參判洪秉纘進參議李祖源式暇左副承旨南鶴聞進以李文源爲兵曹判書金光默爲戶曹參判金健修爲兵曹正郞柳匡國爲軍資正金宗赫爲軍器判官
정조 13년
兵批判書李文源參判柳誼病參議申應顯入直進參知洪秉纘病同副承旨柳甲基進司直李敏采李家煥洪仁浩竝單付
정조 13년
柳甲基以弘文館言啓曰新除授校理林道浩卽爲牌招察任何如傳曰允
정조 13년
韓用龜以吏曹言啓曰扶安縣監李羽晉下送後草記事命下矣自臣曹催促纔已下送之意敢啓傳曰知道
정조 13년
徐鼎修以禮曹言啓曰卽接崇陵參奉所報則本陵端午祭享時兩官當爲備員而別檢申溆母病危篤萬無離側進參之勢云莫重祭享兩官不可不備員別檢申溆今姑改差其代卽令該曹口傳差出以爲備員將事之地何如傳曰允
정조 13년
吏曹口傳政事以金和種爲崇陵別檢
정조 13년
南鶴聞以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 13년
南鶴聞以訓鍊都監言啓曰依下敎隨駕將校軍兵等處設粥以饋之意敢啓傳曰知道
정조 13년
南鶴聞以禁衛營言啓曰依下敎隨駕本營槍劍軍兼內吹及御營廳赴陣軍兵等處設粥分饋之意敢啓傳曰知道
정조 13년
南鶴聞以御營廳言啓曰依下敎駕前別抄兼內吹及留陣將校軍兵等處設粥分饋之意敢啓傳曰知道
정조 13년
南鶴聞以壯勇營言啓曰依下敎本營隨駕將校軍兵等處饋粥次磨鍊分給之意敢啓傳曰知道
정조 13년
景慕宮夏享大祭親祭時亞獻官判府事金煜終獻官左議政李性源進幣瓚爵官吏曹判書李𡊠奠幣瓚爵官吏曹參議李祖源薦爼官戶曹判書徐有隣禮儀使禮曹判書李在簡典祀官奉常正徐郁修宮司令申若樞堂上執禮行副司直申耆堂下執禮副司果尹行任執尊奎章閣直閣李晩秀大祝奎章閣待敎金祖淳祝史修撰李羲觀齋郞校理宋翼孝奉爼官戶曹正郞李良會司僕判官安廷鐸副司果宋守淵盥洗位典籍高應觀典籍李尙運爵洗位禮曹佐郞姜鳳瑞典藉金致恒亞終獻盥洗位典籍宋東胤掌牲令典牲主簿徐孺修協律郞掌藥正李太亨贊者引儀崔珽金東覽謁者引儀成元柱申大復贊引假引儀李英孝金思卨祭監監察尹孝寬鄭在寬
정조 13년
答掌令申匡堯疏曰省疏具悉重臣之不念難言之嫌奚特容易誠非矣然言何若是不稱停爾事亦萬萬未妥附陳臺批句語還收事不允申益彬事原批正本筵席親受仍令還鄕藏奉而遠外風傳豈必盡信不允此等事之煩撤屑越極矣此後勿論營邑與儒生更以本事提起而有登撤之事竝當以鄕戰律論助成之官長宜置加信之典依此曉悉俾各知懼
정조 13년
己酉五月初二日巳時上御北苑左副承旨入侍時左副承旨南鶴聞假注書金羲淳記注官金鳳顯記事官金祖淳以次進伏訖上命書榻敎曰新除授兵曹判書李文源卽爲牌招傳授命召又命書榻敎曰翌日問安勿爲之仍命退承史以次退出
정조 13년
行都承旨金頤柱未肅拜行左承旨李秉鼎坐行右承旨徐鼎修坐左副承旨李書九牌不進右副承旨申耆坐直同副承旨韓用龜坐直注書二員未差假注書金羲淳仕李海隣仕直事變假注書金膺著仕
정조 13년
大殿王大妃殿惠慶宮內閣政院玉堂藥房朝廷二品以上六曹堂上宗臣經宿口傳問安答曰知道
정조 13년
申耆啓曰大司憲李聖圭未肅拜執義沈埉掌令任希遠持平李得休姜翰傳旨未下持平一員未差監察茶時之意敢啓傳曰知道
정조 13년
李秉鼎啓曰右承旨徐鼎修今日不爲仕進卽爲牌招何如傳曰允
정조 13년
承旨前望單子入之曺遠振申耆落點吏曹左副承旨曺遠振右副承旨申耆同副承旨韓用龜
정조 13년
李秉鼎啓曰新除授左副承旨曺遠振時在京畿驪州地斯速乘馹上來事下諭何如傳曰許遞前望單子入之待下批牌招察任
정조 13년
承旨前望單子入之李書九落點吏曹左副承旨李書九
정조 13년
以左副承旨李書九牌不進罷職傳旨傳于韓用龜曰只推
정조 13년
傳于徐鼎修曰右承旨入侍
정조 13년
申耆啓曰假注書李海隣身病猝重勢難察任今姑改差何如傳曰允
정조 13년
李海隣改差代以柳師模爲假注書
정조 13년
韓用龜啓曰昨日入侍有命而司謁不爲來傳久待閣外未得入侍當該司謁事當請勘而緣臣愚迷未卽提稟誠不勝惶恐而莫重傳命有此稽忽不傳之事當該司謁令攸司從重科治何如傳曰允
정조 13년
申耆以奎章閣直提學意啓曰夜間閣內諸處無事之意敢啓傳曰知道
정조 13년
申耆以禮曹言啓曰本曹郞廳六員內正郞鄭基煥奉命在外正郞姜鳳瑞趙慶遠佐郞洪命馥許湜金良倜俱爲差祭本曹時無仕進上直之員假官令該曹差出以爲入直之地何如傳曰允
정조 13년
以京畿監司狀啓端午所封生鮮及日次朔望生鮮參半代封事傳于韓用龜曰依狀請施行事回諭畿營若此則廚院何不草記以此意申飭該院
정조 13년
己酉五月初三日午時上御重熙堂右承旨入侍時右承旨徐鼎修假注書李海隣記注官金鳳顯記事官金祖淳以次進伏訖仍命書傳敎曰寫未成篇之擧條捧入當該承旨及該房承旨竝遞差前望單子入之待下批牌招察任又命書傳敎曰昨冬思之有本祠建之事實及文跡令道伯廣問修啓矣冊子上來已久而修改及致祭一款未遑姑不下敎矣黃海道三聖祠修改卽令擧行待畢修秋成後遣近侍致祭祭文當親撰修改時告由香祝令該曹先爲磨鍊下送聞關西前伯筵奏以平壤之大處箕聖殿宇有此未備之儀式況本祠乎亦令道伯詳問祭品祭式於該邑仍卽狀聞命退承史以次退出
정조 13년
行都承旨金頤柱未肅拜行左承旨徐鼎修坐行右承旨李義行未肅拜左副承旨申耆坐直右副承旨韓用龜坐同副承旨李勉兢坐直注書二員未差假注書金履喬仕柳師模仕直事變假注書朴禹圭仕
정조 13년
申耆啓曰大司憲未肅拜執義未差掌令二員未差持平二員未差監察茶時之意敢啓傳曰知道
정조 13년
韓用龜啓曰禁衛營將官來言今日本營軍兵日次私習云矣敢啓傳曰知道
정조 13년
韓用龜啓曰御營廳將官來言今日本廳軍兵日次私習云矣敢啓傳曰知道
정조 13년
傳于韓用龜曰禮房承旨馳詣宗廟永禧殿景慕宮奉審摘奸以來
정조 13년
徐鼎修啓曰左副承旨李書九今日不爲仕進卽爲牌招何如傳曰與不爲仕進承旨許遞未差之代前望單子入之待下批竝卽牌招察任
정조 13년
傳于徐鼎修曰同副承旨入侍
정조 13년
承旨前望單子入之金頤柱李義行李勉兢落點
정조 13년
傳于申耆曰提調及戶兵判入侍
정조 13년
假注書金羲淳改差代以金履喬爲假注書
정조 13년
事變假注書金膺著改差代以朴禹圭爲假注書
정조 13년
李勉兢啓曰事變假注書朴禹圭時無職名令該曹依例付軍職冠帶常仕何如傳曰允
정조 13년
有政吏批判書李𡊠進參判未差參議李祖源進同副承旨李勉兢進以朴天行爲大司諫李壽咸爲執義李運彬爲司諫李晩秀朴鎤爲掌令李顯道金孝眞爲持平李周顯爲獻納徐有沂沈鏶爲正言李彦祐爲校理鄭昌順爲判尹具庠爲右尹崔大奎爲思陵令宋東胤爲監察李文源爲軍器提調宋欽書爲禧陵直長金重爕爲陽德縣監左尹具庠右尹魚錫定兼直閣軍李晩秀
정조 13년
兵批判書李文源進參判柳誼差祭參議申應顯入直參知洪秉聖病左副承旨申耆進以沈豐之爲知事安春君爲都摠管具㢞爲副摠管李喜永爲僉知李寬徵爲忠州營將申豪仁爲明月萬戶金商鎭爲甕津別將同知單朴昌潤僉知二單趙光鉉李益懋副護軍林鵬翰申匡堯副司直李亨元成德朝李秉鼎南鶴聞曺遠振李書九柳甲基副司正朴禹圭竝單付
정조 13년
兵曹口傳政事副司正丁若鏞
정조 13년
申耆啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 13년
徐鼎修啓曰今日抄啓文臣課講時何承旨進去乎敢稟傳曰同副承旨進去
정조 13년
傳于李勉兢曰日前見北伯狀啓本道穀簿猶可容旋云故東穀則姑令觀勢裝發事纔有下敎至於西穀移轉北伯果已文移使之中止乎令廟堂問于關西伯草記
정조 13년
申耆以禮曹言啓曰因京畿監司春奉審執頉狀啓各陵寢有頉處前頭節祀兼告修改事啓下矣昭顯墓旣無端午祭享而今番兼告修改單子中混同入啓致有祝文撰出啓下之擧臣曹不察之失不勝惶恐原單子中付標以入之意敢啓傳曰知道當該修啓堂上推考可也
정조 13년
韓用龜以司饔院監膳提調意啓曰漁夫貢人等呼訴內今當秀魚卵育之時魚族隱入海底設網屢日不得多捉將有闕供之慮云在前如此之時或以可合他魚或以活鷄有參半代封之例而莫重御供自下不敢擅便何以爲之惶恐敢啓傳曰依例代捧可也
정조 13년
申耆以兵曹言啓曰依下敎慶熙宮各司窓戶廳板鐵物有頉處問于入直衛將曺信處則所告內今月初一日有無頉牒報時一依戶曹春奉番執頉循例牒報矣今番則飭敎之下各該有頉處毋論巨細從實列錄以報而衛將守直之後別無見失之物云矣蓋窓戶廳板則當初修改時或以不緊處所姑不擧論者間間有之至於兵曹直所房丫釘四箇排目一箇司僕寺德應房門環一箇排目一箇旣爲入直處所而莫重闕內公廨有此見失之弊揆以事面萬萬痛駭分兵曹堂郞司僕寺內乘所當請罪而輪直無常閪失不知在於何時査現沒策分兵曹司僕寺守直下隷中頭目自臣曹嚴棍懲勵此後若有一箇鐵物有頉之事則當該入直衛將草記重勘之意嚴加申飭若値動駕時各司入接處則下隷輩偸去鐵物歸咎於衛將所者亦是必然之勢每當還宮時各司別定一吏以其處所之無頉傳掌於衛將所則庶無彼此推諉之患亦以此意知委於闕內各司何如傳曰允
정조 13년
申耆以備邊司言啓曰取見咸鏡前監司李崇祜在任時所報則枚擧長津前府使李敬懋牒呈以爲本府最是兩界之咽喉南關之樞機也以此重地不有城壕則與無邑同此不可時日可緩者本營賑恤庫交濟條中錢五千兩無邊貸下年取千金之殖半爲報本之資半爲築城之需則十年之內本錢自可準報城役可以完就而本邑石材絶貴勢當燔甓而民方廣闢山容日童差過數年甓亦不可燔及今始燔然後可無後時之歎爲辭矣蓋長津地勢不但西界之要衝實爲北路之咽喉當初設邑之擧專出於重關防固邊圉之策而前府使之備論地勢形便兼及財力經紀者可知其明有意見灼知事情而第念邑是創設民皆新集大役遽興慮在繹騷錢入民手易致消瀜斂散之弊恐延隣族參差之議實有所據故更以此詳問於前府使則以爲已自設邑之初擧切築城之望隣境聞風之類皆願相役效勞天塹之守民情同然若得五千兩錢貨毋論傍邑與本邑擇其富實戶從便殖利隨力完築則不出十年錢可報城亦就在民別無騷擾爲弊之端云論說儘有斟量措處亦無窒礙在朝家重邊門之道依請許施似合事宜而作事謀始之道貴在博採廣詢營邑俱已遞易人見各自不同更令新道臣關問該倅爛熳消詳仍具己見論理伏聞後稟處何如傳曰允
정조 13년
李勉兢以賑恤廳言啓曰依下敎璿派人六人等處各回糧米一石錢二十兩式分給之意敢啓傳曰知道
정조 13년
己酉五月初四日辰時上御誠正閣同副承旨入侍時同副承旨韓用龜假注書柳師模編修官曺亨壽記注官金鳳顯以次進伏訖上曰李書九何不仕進乎用龜曰與左承旨李秉鼎有世嫌故不爲仕進云矣上命用龜書擧條批答上曰大臣刑判出擧條句語與伊日筵奏語意頗有爽誤令注書更爲簡通受來可也命題公事訖上曰承旨落點出給賤臣承命出傳上曰抄啓文臣課講今午後待令事分付內閣賤臣承命出傳上曰上注書事變注書竝改差出代事分付時任上注書賤臣承命出傳上曰抄啓文臣親試明日爲之出榻敎命退承史以次退出
정조 13년
己酉五月初四日申時上御熙政堂景慕宮提調戶兵判入侍時左副承旨申耆假注書柳師模編修官曺亨壽記注官金鳳顯景慕宮提調尹塾戶曹判書徐有隣兵曹判書李文源以次進伏訖上曰修改役事今幾垂畢乎有隣曰朝者已畢役矣上曰沙土盡爲掘去乎有隣曰已盡掘去矣上曰諸役處遍觀則如何有隣曰日瞻門內役處不可不被莎矣上曰容入幾許張乎有隣曰當入許多張矣文源曰大約容入四千餘張矣有隣曰至下輦處修補幾入五千餘張矣上曰先從緊處修築好矣有隣曰別無緊歇處矣塾曰莎役無非緊切處矣上曰其低處路項當先修矣有隣曰始役處固當有先後而但此時莎役異於二月九月時今雖完補必至枯損露本一經霖雨則當不免更役矣塾曰養莎誠難數年前莎根今纔三寸餘矣有隣曰有莎處墻根堅固無莎處墻根不固而此時補莎必無所益待秋修補則甚好矣上曰兵判所見何如文源曰莎役不可不爲而戶判所奏誠然今雖補築霖雨時必不免流脫而恐前功可惜待秋完補誠好矣上曰然則待秋爲之可也有隣曰臣見北麓來脈處雖有礡石而不能精緻李星會家祠堂見處當補土築墻而其下則當鋪石矣上曰以其見在之石鋪之乎有隣曰當加入矣上曰當入幾何有隣曰當入數百丈而不必別般浮石取用矣上曰兵判之意亦然乎文源曰東西皆有礴石不必別用他石矣塾曰墻外巡邏處則不必鋪石矣有隣曰若築土墻則李星會家墻垣當毁矣上曰李星會家欲賣云耶有隣曰未及問知而不必用賣買矣上曰當用幾日完役乎文源曰取土之役頗入人力矣上曰數日內可爲之乎有隣曰似不過數日矣文源曰數日則庶可爲之矣上曰役軍當用幾何文源曰似不至甚多矣上曰爲之可也今番修改之役甚多此役必速速了當而勿爲張大可也有隣曰提調以爲其處養木則甚好云矣塾曰養木事亦待秋爲之好矣上曰依爲之文源曰臣於近年以來各陵園墓奉審修改之役多有承命往來之事故竊有區區愚見石物塗灰之剝落處雖在分寸之微輒皆告由修改方其修改之際京外監董之臣或恐來頭生頉未剝落處盡爲刮去一體修改而修改之日若値雨潦則亦未免旋卽生頉尤不勝悚悶莎草修改至重且大而告由修改極其頻數故曾在先朝以略干頉處則陵官播種補莎之意定式遵行矣石物與莎草事體一般頉處若或大段則告由修改自當依例擧行而至於分寸頉處依莎草播種例令陵官往復該曹從便擧行誠爲允當故臣與一提調有所酬酢今適同登筵席敢此仰達矣繕工提調徐有隣曰莎草旣有播種補莎之規則石物之大段動退不得不告由修改處外若其塗灰之分寸頉處依播種例擧行恐合事宜二提調所達誠有意見矣上曰先觀事體何拘經費而以事體言之陵上莎草比欄干石外塗灰反有輕重之別重處則從便播種輕處則依舊擧行似因受敎之只及莎草不及於塗灰而自下不敢提稟而然耳該監二提擧意見儘有所據自今依所奏定式而陵園墓官之兼監役者若有一毫慢忽致或限內執頉則論罪等事一依年前下敎爲之竝以此意該曹該監及各陵園墓俾皆詳錄遵行好矣出擧條命先退塾等以次退出上曰課講入侍出榻敎亨壽承命出與課講試官檢校提學吳載純檢校直提學徐有防抄啓文臣洪義浩等偕入引儀唱抄啓文臣試官以下入就位行四拜禮試官率抄啓文臣等入就位行禮訖試官以次進伏上曰日候頗暑講員等皆令淸涼處序立有防曰柳畊同時被選人講次爲詩傳而柳畊則以間經草土之故詩傳以上諸冊皆未應講今番當自大學應講乎上曰後次以詩傳應講其未講諸冊皆以講義爲之可也左傳講員亦於明日親試待令命書傳敎曰禧陵直長丁若鏞改差其代今日政差出仍敎曰丁若鏞使之明日來參抄啓文臣以次進講訖上命書傳敎曰違牌承旨許遞前望單子入之待下批牌招察任又命書傳敎曰未下直守令邊將皆令不多日內辭朝又命書傳敎曰政官牌招開政亨壽承命出傳上曰弘文館所在語類抄爲幾件而校書館所在語類幾件乎知入賤臣承命出問還奏曰弘文館所在語類及語類抄各一件校書館則竝無有云矣上曰今朔再次課講明日兼行今日課講榜明日同出可也命退承史及諸臣以次退出
정조 13년
行都承旨鄭宇淳坐左承旨趙衍德未肅拜右承旨李鼎運未肅拜左副承旨李書九坐直右副承旨李漢一未肅拜同副承旨李義綱未肅拜注書二員未差假注書丁若鏞未仕進趙台榮仕直事變假注書洪樂敏未仕進
정조 13년
徐鼎修啓曰明日常參經筵取稟傳曰只晝講
정조 13년
徐鼎修啓曰合辭方張之時兩司無詣臺之員事甚未安除在外內閣進去外未肅拜人員竝卽牌招何如傳曰允
정조 13년
承旨前望單子入之鄭宇淳尹㬦落點
정조 13년
假注書金履喬改差代以鄭履綏爲假注書
정조 13년
假注書鄭履經改差代以趙台榮爲假注書
정조 13년
鄭宇淳啓曰假注書趙台榮時無職名令該曹依例付軍職冠帶常仕何如傳曰允
정조 13년
以左副承旨尹嚄牌不進罷職傳旨傳于鄭宇淳曰許遞前望單子入之
정조 13년
傳于鄭宇淳曰戶房承旨入侍
정조 13년
李書九以檢校提學吳載純言啓曰去四月朔抄啓文臣再次課講司僕寺正洪義浩連三次居首加資傳旨依事目捧入而批旨有姑置之命矣五月朔初再次課講又爲居首通計前後今爲連五次居首何以爲之乎敢稟傳曰居魁至於此多且已減下依定式捧傳旨可也
정조 13년
鄭宇淳啓曰吏曹假郞廳來言臺諫有闕政事取稟傳曰當日爲之
정조 13년
假注書柳師模改差代以丁若鏞爲假注書
정조 13년
事變假注書具文行在外代以洪樂敏爲事變假注書
정조 13년
有政吏批判書李𡊠進參判洪秉纘牌不進參議李勉兢未肅拜左副承旨李書九進以金翊休爲大司諫鄭觀輝爲正言李尙運爲工曹正郞
정조 13년
兵批判書李文源參判柳誼病參議申應顯入直進參知洪秉聖病行都承旨鄭宇淳進同知單張光郁副司正趙台榮柳師模副司直金頤柱
정조 13년
鄭宇淳啓曰今日政新除授承旨竝待下批牌招推移入直何如傳曰允
정조 13년
以漢城府坐不坐單子傳于李書九曰詞訟劇地委屬可悶未肅拜堂上竝許遞今日改差出
정조 13년
吏批再政以李漢一趙衍德李鼎運李義綱爲承旨金思穆爲左尹李亨元爲右尹徐有臣爲豐基郡守
정조 13년
以觀象監提調望筒傳于鄭宇淳曰飭已施敍用仍任
정조 13년
以慰諭御史狀啓鹿茸之弊三條之列事傳于鄭宇淳曰三條說弊兼陳救瘼之方頗有條理以此狀辭令廟堂卽爲更問道伯使卽論理狀聞至於茸品之取大取重反使麋鹿相混誠如繡啓亦令道伯知此意勿以御供之體小咨趄從所見狀聞事一體分付
정조 13년
李書九以兵曹言啓曰今曉還宮時駕後至近之處攔入吏隷從重決棍其官員依節目請罪政院內閣水工丘從各決棍十五度後移送秋曹事命下矣藥房都提調金熤隨廳書吏鄭國臣都摠管金尙集隨廳書吏鄭貴年崔東岳隨廳書吏朴世訥副摠管李鎭翼隨廳書吏鄭奉儀大廳直池華璧都摠經歷鄭時采陪使令金春勳都事尹孝檢陪使令韓五老味待敎金祖淳隨廳書吏申弘奎宣傳官朴光進隨率內吹朴龍得禮曹儀註色待令書吏朴文弘陵色待令書吏金守永通禮院書員金敬行朴壽德傳語擧行部將廳書員趙國臣政院待令訓局敎鍊官伺候軍士姜潤尙李興世低地進排長興庫貢人朴師殷戶曹別例房使喚軍李興得秦同伊衛將所軍士咸得才等竝決棍十度帶率官員金尙集崔東岳李鎭翼鄭時采尹孝儉金祖淳朴光進竝依節目從重推考訓局待令將校之濫率伺候軍士萬萬可駭當該將校令該營各別決棍懲勵藥房書員李泰成茶飮陪行水工方大雲金龍福軍士重標等五名或奉持烽爐或擔荷架子尙衣院諸員安光宅衣襨陪行毛永匠崔興福待令匠人驛子李宜喆尙衣院負持軍俱係莫重陪行竝分揀放送政院丘從永雲等六名水工二福伊軍士丁金等二名內閣丘從成大等五名水工守得軍士銀孫等三名各決棍十五度後出付秋曹使之限一朔嚴囚之意敢啓傳曰知道
정조 13년
李書九以兵曹言啓曰卽者有一着團領漢來擊仁政門傳漏鼓卽爲捉致考見號牌則以奎章閣書寫兼尙衣院書吏白尙純書之査問其委折則所告內渠父以私債事見囚於漢城府連爲被杖故急於脫免有此呼籲云問於奎章閣則尙純日前見汰於本閣又問於尙衣院則本以兼役隨行見汰於內閣則院吏自在減下之中云尙純假稱奎章閣書寫尙衣院書吏於見汰之後冒着團領以瑣屑之事爲此擊鼓之擧者其情狀之痛駭蹤跡之奸譎萬萬叵測此等之漢各別嚴懲然後可杜後弊出付該曹照律重勘何如傳曰爲父訟冤雖曰四件內事旣非擊錚又非申聞鼓則渠以退吏無異閑雜人而換着攔入之狀極爲痛惡原情勿捧不可以四件內事置之此必父嗾其子有此犯禁令該曹今日內厥漢父子一竝定配近來門禁蕩然可知入直堂郞從重推考本事則稱以私債京外限明秋防禁之時自京司犯禁殊可訝惑近來刑曹漢城府法例捧債乎然則朝令無所施自政院嚴飭法司可也
정조 13년
李書九啓曰闕門飭禁何等申嚴而卽者前仕書吏白尙純時無役名換服潛入至有肆然擊鼓之擧閽禁之解弛已極可駭而査實之際役名有無不能摘發乃以書寫名號矇然草記尤涉未安兵曹入直堂郞竝推考何如傳曰允
정조 13년
李書九以弘文館言啓曰新除授校理李彦祐時在忠淸道公州地經筵入番事緊請斯速乘馹上來事下諭傳曰依啓
정조 13년
李書九以弘文館言啓曰校理宋翼孝連呈辭單不爲行公卽爲牌招察任何如傳曰允
정조 13년
鄭宇淳以戶曹言啓曰景慕宮北墻外山麓補土鋪磚處始役吉日令日官推擇則今月初六日辰時爲吉云以此日時擧行之意敢啓傳曰知道
정조 13년
鄭宇淳以承文院官員以都提調意啓曰寫字官永付司果李胤彬旣已終制還付其祿以充元額何如傳曰允
정조 13년
禁府啓目粘豐基郡守還穀及作査啓回啓云云前郡守李漢一段査逋之後不能收殺未捧之罪在所難免更爲拿囚後照律勘處爲白乎旀李大永吳在文等段旣未準捧而乃以已捧樣勘簿難免掩置之罪仍前熙律施行爲白乎旀當初査啓時之郡守金履鉉謂以憑據無路以癸卯爲始反作樣泛然論報者極爲可駭不可無懲拿問處之爲白乎旀該道臣之只憑邑報矇然陳聞已涉不察兺不喩査狀跋辭中以功過相準等語率爾論列亦欠査體從重推考何如判付啓李漢一段流來舊逋之首先査報可謂有功無罪則忽入於首犯秩不亦冤乎是旀李大永段督捧旣過千數防逋又至八百足可謂剛核是旀吳在文段勞在收殺而反被未了勘之律大非綜覈之政且況蘇弊之擧亦由在文之摘發則五年禁錮三年徒配初豈襯似乎上項三守今勘罪特竝蕩滌仍卽放送爲旀以時郡守言之交承之際相敬爲重事屬前官尤合致愼而雖似急於自拔現告之强定年條已萬萬駭然竝與前官勤與勞而未免因此莫暴在渠私義姑無論揆以公格大有乖舛該郡守金履鉉罷職今日政以久滯而能殫劾於弊邑者擬入爲良如敎又啓目粘咸陽前府使李得駿居昌縣監元宅鎭所犯諸條査啓回啓云云居昌縣監元宅鎭段所犯諸條與當初査狀別無差爽是白乎則今無可論是白遣至於咸陽前府使李得駿段所犯諸條旣未脫空爰辭不實自有其律所當更請拿勘是白乎矣向因特敎已爲勘放有不可自下擅便上裁何如判付啓元宅鎭段更査旣無差爽白放固當矣而李得駿段觀於啓語又有諸般云云不可全歸於吏鄕誣招然則已決末之事當如何更處一守令勘罪雖非大事事關刑政合施之典問于左右相草記爲良如敎
정조 13년
己酉五月初五日辰時上御熙政堂抄啓文臣親試課講入侍時左副承旨申耆假注書柳師模編修官曺亨壽記注官金鳳顯以次進伏訖上曰承旨落點出給今日注書多有擧行之事上注書金履喬改差以未抄啓人擬入賤臣承命出傳引儀唱抄啓文臣試官以下入就位行四拜禮試官原任提學李性源檢校提學吳載純檢校直提學徐有防原任直閣金載瓚徐鼎修同副承旨李勉兢直閣李晩秀率抄啓文臣洪義浩等入就位行拜禮訖性源等進伏奏曰日氣頗暑臨殿勞動聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上命書揭御題上曰注書望持入賤臣承命持入上曰當該司謁令攸司科治出榻敎上曰注書落點出給賤臣承命出傳以承旨房望麤書上曰當該注書汰去出榻敎課講抄啓文臣徐榮輔進伏上曰此人規模與乃父異矣仍敎曰徐有臣事豈非可悶乎其子則方爲名宦而其父之尙此廢棄者不但事面如何雖以徐榮輔情地言之甚是難便旣用其人使其人難安豈用人之道哉性源曰此非自下所敢提達者矣上曰徐有臣事今則已屬過境無可更議似當有區處之道矣仍命榮輔進講新舊選以次進講訖上曰臺臣進前傳啓可也掌令李晩秀曰妖宦壽賢之締結一種嗜利之凶徒爛熳和通之狀渠旣明白納招則豈可一曰容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷上曰不允出擧條晩秀曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情夬正王法上曰不允出擧條晩秀曰李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎謄掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則惟有嚴覈魯春得其眞贓遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤菀已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情上曰不允出擧條晩秀曰今番逆獄凶復逆喆爲之機栝則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲配處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情上曰不允出擧條晩秀曰時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哮卽此一款於渠凶逆之斷案而及至宇鎭擬帥之謀出而眞贓綻露無餘矣渠旣躐取淸顯無欲不遂而敢懷無厭之欲締結妖宇之父子圖占戎權其心所在路人亦知究厥情節決不可島置而止請荐棘罪人時偉亟令王府更加嚴鞫究覈得情快正王法上曰不允出擧條上曰時偉啓辭何時去姓改措而政院何不稟達乎性源曰臺啓體重一字存拔例皆入稟日前憲府啓辭中時偉之去其姓字誠得臺體而喉院之矇不提稟有違前例事甚未安當該承旨罷職何如上曰依爲之後弊所關其時在院承旨亦爲罷職可也出擧條上曰合啓體重臺諫何不先奏玉堂諫院不備不得合啓之由而徑先傳啓承旨亦何不察奏乎耆曰掌令李晩秀入侍傳啓之時當以玉堂及諫臺不備三司合啓兩司合啓未得爲之之意措辭先陳而不此之爲徑發府啓推考何如上曰依爲之出擧條晩秀曰臣以言議以風裁耳目重任萬不近似而掌憲除旨適下於親試有命考官蒙點之時倉卒出肅冒登前席而傳啓之際諫院不備不得合啓之由當先爲措辭而矇眛疏鈍未及提奏至有承宣請推之擧滿心慙惶無所容措揆以廉隅何敢一刻晏然於臺次乎請命遞斥臣職上曰雖緣生疎有違格例勿辭出擧條耆曰一日再啓煩瀆上曰例奏句語如是忘却承旨事駭然矣再啓煩瀆以下句語云何耆曰退待物論矣上曰知道性源曰今日筵中臺臣引避之後承宣之只奏再啓煩瀆而不卽請退待者難免疎忽當該承旨罷職何如上曰依爲之出擧條性源曰此非擧條之事而卽見平安監司狀啓內楚山地有賣商船隻飄泊者使之燒火可乎上曰依爲之命出給公事上曰司謁科治事置之上曰他承旨入侍賤臣承命出傳命退諸臣以次退出
정조 13년
己酉五月初五日未時上御重熙堂左承旨入侍時行左承旨徐鼎修假注書趙台榮記注官金鳳顯記事官金祖淳以次進伏訖上曰在外吏曹參議許遞前望單子入之待下批牌招出榻敎上曰吏曹參議以李勉兢頒布事分付賤臣承命出傳命書傳敎曰甲辰選抄啓文臣課講四書三經左傳綱目今皆畢試依定式講製竝減下事令內閣知悉又命書傳敎曰左承旨聞有實恙許遞前望單子入之待下批牌招察任命退諸臣以次退出
정조 13년
行都承旨鄭宇淳病行左承旨金魯淳坐右承旨趙衍德坐直左副承旨李鼎運坐右副承旨李書九坐同副承旨李敬一坐直注書二員未差假注書丁若鏞仕趙台榮仕直事變假注書洪樂敏仕
정조 13년
李鼎運啓曰自明日至初十日國忌齋戒正日相値視事頉稟之意敢啓傳曰知道
정조 13년
李敬一啓曰大司憲執義掌令二員持平二員俱未差監察茶時之意敢啓傳曰知道
정조 13년
李鼎運啓曰前承旨李家煥方在罷散中而今日巡將望循例書入至於受點之境入啓望單何等至重而初不審察有此做錯臣之矇然捧入已極惶悚原單子改付標以入而當該兵曹入直堂上不可無飭從重推考何如傳曰允
정조 13년
傳于李鼎運曰專經武臣試射日字旣命待下敎以明日爲之
정조 13년
趙衍德啓曰今此試官望中時無職名人令該曹口傳付軍職何如傳曰允
정조 13년
以御營大將望筒傳于趙衍德曰前望單子入之待下批牌招傳授命召
정조 13년
御營大將前望單子入之李邦一落點
정조 13년
以右副承旨李漢一牌不進罷職傳旨傳于李鼎運曰許遞前望單子入之待下批牌招察任
정조 13년
兵曹參知前望單子入之李義綱落點
정조 13년
承旨前望單子入之金魯淳李敬一落點
정조 13년
刑曹參議前望單子入之朴天衡落點
정조 13년
趙衍德啓曰卽聞出番禁軍入自敦化東挾門打景光門內所置進善門傳漏鼓云門禁之前後申飭何如而莫重闕門有此攔入擊鼓之擧事極驚駭兵曹入直堂上從重推考郞廳及當該守門將所當重勘而本院請推之外無他可施之罰何以爲之敢稟傳曰入直堂上遞差入直郞廳先汰後拿守門將嚴棍汰去行首守門將亦爲決棍可也
정조 13년
兵曹以李漢泰爲都監中軍
정조 13년
傳于李敬一曰在外及未肅拜違牌臺諫竝許遞政官待開門牌招開政差出待下批牌招如有未署經守令使之署經
정조 13년
以校理宋翼孝牌不進罷職傳旨傳于李敬一曰只推
정조 13년
以兵曹佐郞李益洙汰去傳旨傳于李敬一曰分揀
정조 13년
以李益洙囚單子傳于李敬一曰付過放送
정조 13년
李敬一以弘文館言啓曰校理宋翼孝旣有只推之命卽爲牌招察任何如傳曰允
정조 13년
趙衍德以兵曹言啓曰明日親臨專經武臣試射時別雲劍鄭好仁時無職名依例口傳付軍職何如傳曰允
정조 13년
兵曹口傳政事副司直鄭好仁
정조 13년
趙衍德以兵曹言啓曰卽者有一漢着軍服來擊景光門內所置進善門傳漏鼓卽爲捉致角牌現納則三內禁軍朴象赫爲名漢査問委折則所供內渠父見囚於內需司故急於得脫混入於入直禁軍出入時敢爲擊鼓鳴冤云當此門禁至嚴之時有此攔入擊鼓之擧究厥所爲萬萬痛惡如此之漢不可尋常處之攔入之罪自臣曹爲先嚴棍十五度而出付該曹照律重勘臣曹常時不能檢飭致此驚駭之事不勝惶恐而敦化東挾門守門將朴敏復不能覺察之罪不可置而不論令該府拿問處之何如傳曰所謂擊鼓人之父卽關西盲人而語犯大內事罪關罔赦事屬內司方欲査問後移送法司次日前使之拘留姑不施一杖此是因特敎擧行之事則近來民習人心雖曰獰頑傳敎査事乃敢擊鼓此等亂民駭悖之習不可但以變怪言事旣發露兼欲査處渠罪豈止尋常刑棍擊鼓人爲先出付捕廳所謂盲人之見囚內需司者亦令捕廳捉來嚴囚以待捕將入侍時下敎常時若有紀律名編禁旅者乃敢爲此無於古之擧乎該番禁軍將及該正該領等令兵判分等決棍汰去別將亦爲汰去判堂從重推考可也
정조 13년
趙衍德以兵曹言啓曰政院啓辭批旨內守門將嚴棍汰去行首守門將亦爲決棍本曹草記批旨內該番禁軍將及該正該領等令兵判分等決棍汰去事命下矣當該守門將朴敏復決棍十五度汰去行首守門將李彦垕決棍十度該番禁軍將李益懋決棍十度汰去該正韓尙麟該領朴敬說等各決棍十五度竝汰去之意敢啓傳曰知道
정조 13년
趙衍德以備邊司言啓曰前大靜縣監朴尙春北道弊瘼上疏覆啓批旨內每於本道邊倅事欲一詢問定式而未果在前則銓官猶多恢公之人故間有爲官擇人之效近來反是了了武弁有勢閥者之差送北邊者卿等果見之乎吏才雖不關於勢閥而其愼前程顧身名必勝於迫年限至單寒之類此後本道邊地守令武臣窠別樣擇差必令準瓜而屢考居最間無貶題則直陞防禦著而爲式似好而自某某岐出送方可謂擇差乎連上準瓜陞擬一款亦果何如乎卿等問于銓官武將仍具意見論理指一草記稟處事命下矣依下敎問于銓官武將則前兵曹判書鄭好仁以爲北道守令近年以來多不擇差每以單寒之類苟然差送故貶遞相續迎送有弊爲其倅者亦無久志未有殫誠做治之效今若各別擇差限瓜久任責其成效而其中治蹟特異者直陞防禦以爲激勸之方至於擇差之道必取履歷俱備者而若論履歷宣傳官自是十分另擇者也今後則以曾經宣傳官隨窠差送實爲極擇之道云吏曹判書李𡊠以爲北關邊邑地旣敻遠邑皆殘薄故武弁之有勢閥者擧皆厭避銓曹之所差遣者輒歸單寒有太守之名而無太守之實故纔經周朞必欲圖遞雖至貶罷尙以爲幸則其何以治民而卽戎捍邊而衛內乎是以辨通之論出於北人者也然而若自副正以上曾經者爲限而擇差則其外雖有可用之人未免沈屈固不可以此岐爲限也若以準瓜而屢考居最者直陞防禦則邊倅數多防禦窠窄曾經他道邊地者終歸淹滯亦不可以此定式也臣向於按道也探知邊邑民情則皆謂以吾俗貿貿願見文倅云然則北邊守令必以文武交差而又以有履歷有地閥者各別擇差瓜限之前絶勿陞移使之久任責成則文倅恥見侮於武倅武倅恐露醜於文倅互相維持自當淬礪而毋論文倅武倅治蹟最著者令道臣別具狀聞以爲擢用之地則邊民賴而懷保邊防得以鞏固云前御營大將李柱國以爲爲官擇人之道固不在於勢閥與單寒而惟在於其人銓曹之用人不必專差勢閥之人然而顧忌身名愛惜前程勢閥武弁頗勝於單寒年老者果如聖敎以有地閥有履歷有才諝者擇送必令準瓜誠爲恰當而陞擬防禦一款多有難便之端防禦不過七窠北道邊地則多至十餘窠若以準瓜後陞擬於防禦則他道之已經邊地者無望參擬於防禦此是行不得之事就中五考居上準瓜之人銓曹自可裁度檢擬不必以此定式似好云前訓鍊大將徐有大以爲近年以來北關邊邑多不擇差者蓋由於勿論某岐陞資甚多一經營將則便同循次差遣其間雖不無可取者率皆乏堂下之履歷無外邑之試效故民邑受弊遞易頗仍誠如言者之所陳矣自今另飭銓曹必以有地閥具資歷之人各別擇送旣差之後毋得圖遞若能準瓜則其爲效益誠多矣至於仍此而陞防禦雖出褒勸之政亦多掣礙之端俱是揀選均有聲績則其中自有可爲者若或分窠而爲式則他處邊地之已經者甚夥亦豈無向隅之歎乎此則惟在銓官恢公之方云摠戎使李漢豐以爲北關邊倅之多不擇差苟究其由則與西南邊窠遠近豐薄極其懸殊故有勢力之類擧皆厭避而然矣自今以後必經堂下三品履歷之有地閥年少惜身名者各別擇送似有實效而若因其屢考居最隨卽陞擬則從他經邊地之類必多積滯之慮防禦差出時曾經北關邊倅之人連用二次後他道經邊地者用一次以此定式遵行則擇差之道庶可不期飭而自飭云吏曹參判洪秉纘以爲北關邊地視他絶遠之故近來有地閥武臣之必欲圖免便成痼習而雖强赴者其意徒在於履歷纔過數考百般求遞以是民邑困瘁邊圉疎虞此不可不一番矯救者而矯救之方莫如久任責成自今如無大過準瓜前無或許解一以除數遞之弊一以示重邊之意五考純褒聲績最著者直擬防禦則庶可爲奬勵之道而至若某某岐差遣則吏治能否不係於地閥有無恐乖官人以才之義云前吏曹參議李祖源以爲邊地閫帥之階梯宣傳官都摠府武弁之極選如欲擇差邊地當以宣傳摠府兩岐爲準雖未經兩岐者亦豈無才具可合之人而欲防厭避之習俾作陞擬之窠則如是之際恐或有有勢者圖占居最之弊此一款似難輕議云矣大抵北邊遐遠北俗强悍最是難治者也是以爲守令者勢閥之人莫不厭避單寒之類未免差遣滿瓜者絶罕徑遞者自多則不但爲弊於迎送無以責成於懷保此宜另擇守宰俾之久任然後可以綏我邊民固我邊守若以訓副以上曾經者而擇差則是不過取其地處而已雖或有未經訓副而亦豈無人才可用者乎以此岐爲限固非選才之方也若其準瓜而屢考居最者直陞防禦則爭冀進道不必厭避然防禦不過七窠亦未相當於北路邊倅則此外武弁履歷旣滿者於何陞遷乎以此爲式恐是難行之政也蓋自中歲以來西北邊倅之純差武臣者亦非古制也人之賢愚治之臧否雖不係於文武而若其交差之際不無維持之道此實爲矯弊之一端自今以後一遵古制必以文武之有履歷有地望者另擇交差輒準瓜限而治績之超出等夷者令道臣別具狀聞特加擢用則各自奮礪不至謀避以此定式俾有實效何如傳曰當初防禦直擬非不知此多彼寡以七窠防禦雖欲議擬於本道邊地猶有多寡之別者乎然嚴其考績則連上而準瓜者絶罕定以某岐則文武當間差或分差故耳今見收議諸說之矛盾俱有所據此等事不必務求更張之效惟在銓曹仍舊貫潤色變通之如何後日次對時令吏判指一稟處萬一依前糊塗焉用銓長爲哉以此嚴飭可也
정조 13년
趙衍德以守禦廳言啓曰本廳右別將李潤謙所帶實兼三任俱係劇務軍門事緊勢難久曠今姑改差何如傳曰允
정조 13년
李鼎運以禁衛營言啓曰各軍門試射時沒技人別單書入曾有前例矣今五月初五日番中日時監試敎鍊官出身皮聖麟柳葉箭邊五中沒技依例別單書入之意敢啓傳曰知道
정조 13년
李敬一以義禁府言啓曰時囚罪人李震光原情公事判付內考律以草記勘放事命下矣李震光傳旨內軍餉居末拿問處之罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李震光杖一百收贖告身盡行追奪放送何如傳曰允如有功議各減一等
정조 13년
禁府啓目嗭洞前權管李震光原情云云傳旨內辭緣泛稱遲晩刑推得情何如判付啓考律以草記勘放爲良如敎
정조 13년
戶曹參判金光默疏曰伏以臣父母墳山在京畿金浦地而臣猥膺藩寄四年居外禮曠省掃感結霜露納節之後宜卽得暇歸省而近忝夙夜之職且値有事之時不敢言私泯默度日矣近聞自經春潦塋域頹圮迨此大雨之未至不可不涓吉修改情理到此無一以按住玆敢冒控至懇仰瀆崇嚴伏乞聖慈俯賜鑑諒特許臣五六日恩暇俾得以金貂新榮往伸久曠之情且完丘壠之事則松楸之榮幽明之感當如何哉臣無任屛營祈懇之至答曰省疏具悉卿其依所請往省
정조 13년
副校理申獻朝修撰李羲觀等箚曰伏以掌令李晩秀以臣以言議以風裁耳目重任萬不近似而掌憲除旨適下於親試有命考官蒙點之時倉卒出肅冒登前席而傳啓之際諫院不備不得合啓之由當先爲措辭而曚昧疎鈍未及提奏至有承宣請推之擧滿心慙惶無所容措揆以廉隅何敢一刻晏然於臺次乎請命遞斥臣職引謙而退未陳措辭雖緣生疎不可以此輕遞言官請掌令李晩秀出仕取進止答曰省箚具悉處置事依施